十六夜月色甚明與客棹舟至普寧寺
作者：周紫芝
朝代：宋

paragraphs: 昨宵明月共千里，今夕極天無一雲。
不知誰令太虚空，着此皎皎白玉盆。
長空與月慰愁眼，良夜得酒含微醺。
天公有約不可負，急蕩兩槳凌江濆。
更攜江上滿船月，來打寺下三更門。
脩廊夜寂風葉亂，古佛不語殘膏存。
老禪今夕但拍手，狂客數輩空餘樽。
高談劇語天亦怒，白璧故遣雲相吞。
人言禍福真倚伏，歡常有餘飲不足。
篙師促客歸去來，夜半風顛浪如屋。